#### KISKŐRÖS VÁROS POLGÁRMESTERE

#### ELŐTERJESZTÉS

(a Képviselő-testület 2017. július 13-i rendkívüli ülésére)

**TÁRGY: A 0105/4. HRSZ-ON NYILVÁNTARTOTT, LEGELŐ MŰVELÉSI ÁGBAN LÉVŐ INGATLAN ÉRTÉKESÍTÉSE SZÁSZ TIBOR RÉSZÉRE**

Szász Tibor 6200 Kiskőrös, Öregszőlő tanya 59. szám alatti lakos vételi szándéknyilatkozatot nyújtott be Kiskőrös Város Polgármesterének címezve a 0105/4. hrsz-on nyilvántartott, Kiskőrös Város Önkormányzata 171/342-ed arányban tulajdonát képező, legelő művelési ágban lévő, összesen 3299 m2 – Önkormányzat tulajdoni aránya 1649 m2 - alapterületű, 0.69 AK értékű ingatlan megvásárlása érdekében.

Az önkormányzati vagyonról, a vagyon hasznosításáról szóló 26/2012. (XII.19.) önkormányzati rendelet 12. § (4) bekezdés b) pontja alapján a nettó 10.000.000,- Ft egyedi értéket el nem érő vagyont értékesíteni versenytárgyalás kiírása nélkül, a nemzeti vagyonról szóló 2011. évi CXCVI. törvényben foglaltak figyelembevételével lehet. Az értékesítésre kijelölésről a Polgármester, a tulajdonjog átruházás szerződésben foglalt feltételeinek elfogadásáról a Képviselő-testület dönt. Hivatkozott rendelet 31. § (2) bekezdése alapján a nem kizárólagosan önkormányzati tulajdonban lévő mezőgazdasági ingatlanokat elsősorban elidegenítés útján kell hasznosítani.

A fentiek alapján a 0105/4. hrsz-on nyilvántartott legelő művelési ágban lévő ingatlan értékesítésre kijelölése már korábban megtörtént.

Az ingatlanforgalmi szakértő által készített szakértői vélemény alapján az ingatlan önkormányzati 171/342-ed tulajdoni részének jelenlegi piaci forgalmi értéke 125.000,- Ft. Az ingatlan helyszínrajza az előterjesztés mellékletét képezi.

Szász Tibor kérelmező kiskőrösi lakos, az adásvétellel érintett legelővel szembeni ingatlanok tulajdonosa, őstermelői tevékenységet folytat.

Kérelmező a fentiekben nevesített ingatlan tulajdonjog-átruházáshoz szükséges adásvételi szerződés elkészíttetésének és a tulajdonjog ingatlan-nyilvántartásba történő bejegyeztetésének költségét magára vállalja.

A fentiekre tekintettel javaslom, hogy a Képviselő-testület járuljon hozzá az Önkormányzat 2/3-ad tulajdoni hányadát képező Kiskőrös külterület 0105/4. hrsz-on nyilvántartott, 1649 m2 alapterületű, legelő művelési ágban lévő ingatlan tulajdonjogának adásvétel útján történő átruházásához Szász Tibor részére.

**Kiskőrös, 2017. július 11.**

 **Domonyi László sk.**

 **polgármester**

## HATÁROZAT-TERVEZET

A Képviselő-testület

1. hozzájárul a Kiskőrös külterületi 0105/4. hrsz-on nyilvántartott, Kiskőrös Város Önkormányzatának 171/342-ed tulajdoni hányadát képező 1649 m2 alapterületű, 0.69 AK értékű, legelő művelési ágban lévő, ingatlanrész adásvétel útján történő értékesítéséhez 125.000,- Ft vételárért Szász Tibor 6200 Kiskőrös, Öregszőlő tanya 59. szám alatti lakos részére,
2. egyetért azzal, hogy az 1. pontban nevesített szerződés elkészíttetésének, valamint a tulajdonjog ingatlan-nyilvántartásba történő bejegyeztetésének költségét Szász Tibor viseli,
3. felhatalmazza a polgármestert a határozat-tervezet mellékletét képező adásvételi szerződés aláírására, az ahhoz kapcsolódó egyéb jognyilatkozatok megtételére és a tulajdonjog ingatlan-nyilvántartásba történő bejegyeztetéséhez.

**Felelős:** polgármester

**Határidő:** azonnal